དེ་དག་ལས་འོད་ཟེར་འཕྲོས་པས་རྒྱལ་བ་སྲས་བཅས་ཀྱི་བྱིན་རླབས་ནུས་མཐུ་ཐམས་ཅད་འོད་ཟེར་གྱི་རྣམ་པར་བསྡུས་ནས་སྔགས་ཕྲེང་ལ་ཐིམ།  དེ་ལས་བདུད་རྩིའི་རྒྱུན་བབས་ཏེ་བུམ་པ་གང་བར་བསམ་ལ་སྔགས་ཅི་འགྲུབ་བཟླ།  མཐར་ཟླ་བ་སྔགས་ཕྲེང་དང་བཅས་པ་འོད་དུ་ཞུ་ནས་བུམ་ཆུ་ལ་ཐིམ་པར་བསམ་ལ།  ཆུ་དེས་རང་གཞན་ལ་ཁྲུས་སོགས་བྱའོ།  ། དེ་ལ་དེ་བཞིན་གཤེགས་པའི་ཡིག་བརྒྱ་བཟླ་བ་ཡིན་ན།  གཙོ་བོ་ཉིད་ཀྱི་ཐུགས་ཀར་སྔགས་འཕྲེང་བཀོད་ནས་བཟླ་བ་ཡིན་ཞིང་།  ལྷ་གཞན་ལའང་སྔར་གྱི་དེའི་རིགས་འགྲེ་སྦྱར་བར་བྱའོ།  ། གཉིས་པ་ནི།  གཤིན་པོ་རྗེས་སུ་འཛིན་པར་འདོད་པས། ཚོགས་ཞིང་རྣམས་སེམས་དཔའ་སུམ་བརྩེགས་སུ་གསལ་བ་དང་།  ཁྱད་པར་དུ་གཙོ་བོའི་ཐུགས་ཀའི་རྡོ་རྗེ་འཆང་གི་ཐུགས་ཀར་རྟེན་བརྟེན་པའི་དཀྱིལ་འཁོར་གསལ་འདེབས་པ་དང་།  ལུས་དཀྱིལ་འགོད་པ་སོགས་སྔར་ལྟར་བྱས་ལ།  སྡིག་པ་བཤགས་པའི་ཡན་ལག་གི་སྐབས་བུམ་ཆོག་གོང་ལྟར་བྱས།  བྱེ་མའམ་ཡུངས་ཀར་གྱི་སྟེང་དུ་ཡང་བུམ་བསྒྲུབ་ཀྱི་སྐབས་ལྟར་སྔགས་འཕྲེང་བཀོད་ཅིང་།  དེ་ལས་འོད་ཟེར་སྤྲོ་བསྡུ་དང་།  བདུད་རྩིའི་རྒྱུན་བབས་པ་བྱེ་མའམ་ཡུངས་ཀར་ལ་ཐིམ་པར་བསམས་ལ།  སྔགས་མང་དུ་བཟླ།  བགེགས་གཏོར་སོགས་ཀྱང་བཤམས།  གཤིན་པོའི་ཕུང་པོའམ་གོས་སམ། མིང་བྱང་ངམ།  རང་ལ་ཕུལ་བའི་ཁ་བཏགས་ལྟ་བུའི་རྫས་ཀྱི་རིགས་ཀྱང་རུང་སྟེ།  གཤིན་པོ་དངོས་སུ་བསྐྱེད་ལ་རྣམ་ཤེས་དགུག་གཞུག་སོགས་བྱས་ཏེ།  གཤིན་པོ་དེ་ཉིད་ཚོགས་ཞིང་ལ་ཁ་བལྟས་ཏེ།  དད་ཅིང་གུས་པའི་སྒོ་ནས་འདུག་པར་བསམ།  དེ་ནས་བགེགས་སྦྱང་བ་ནི།  ཚོགས་ཞིང་གི་གཙོ་བོའི་ཐུགས་ཀ་ནས་ཁྲོ་བོའི་ཚོགས་དཔག་ཏུ་མེད་པ་སྤྲོས་ཏེ་མདུན་གྱི་ནམ་མཁར་བཞུགས་པར་བསམ་ལ། ཡེ་ཤེས་བསྐལ་པའི་མེ་ལྟར་འབར་བའི་འོད།  ། ཅེས་སོགས་ཁྲོ་བོ་སྤྱན་འདྲེན་མཆོད་བསྟོད་རྣམས་བྱས་ཏེ་བགེགས་ལ་གཏོར་མ་བཏང་ལ།  གཞན་དུ་བསྐྲད་པ་སོགས་སྤྱི་འགྲོ་ལྟར་བྱའོ།  ། དེ་ནས་སྡིག་པ་སྦྱང་བ་ནི།  སྔར་གྱི་བྱེ་མའམ་ཡུངས་ཀར་གཟུངས་སྔགས་ཀྱི་ཡིག་འབྲུའི་རྣམ་པར་བསམ།  དེས་རྟེན་ལ་བྲབ་པས་སྡིག་སྒྲིབ་ཐམས་ཅད་དག་པར་བསམས་ལ།  བྲབ་སྔགས་རྣམས་བཟླ་ཞིང་འཐོར་བར་བྱའོ།  ། དེ་ནས་མེ་ལོང་ལ་གཤིན་པོའི་གཟུགས་བརྙན་ཤར་བར་བྱས་ལ།  སྔར་བསྒྲུབ་པའི་བུམ་པའི་ཆུ་དེས་ཁྲུས་བྱའོ།  ། དེ་ནས་བཀྲ་མི་ཤིས་པ་སྦྱང་བ་ནི།  ཚོགས་ཞིང་ཐམས་ཅད་ཀྱིས་མགྲིན་གཅིག་དུ་ཤིས་པ་བརྗོད་པར་མོས་ལ།  གང་ལ་སེར་སྣ་རྣམས་ཆགས་པ།  ཞེས་སོགས་བརྗོད་ཅིང་མེ་ཏོག་འཐོར་ལ་ལམ་བསྟན་པ་སོགས་ཆོ་ག་ལྷག་མ་སྤྱི་འགྲོ་ལྟར་བྱའོ།  ། གསུམ་པ་ནི།  རང་གཞན་ལ་འཕོ་བ་བྱེད་པར་འདོད་པས།  ཚོགས་ཞིང་རྣམས་གཙོ་བོ་ལ་བསྡུས་ཏེ།  དེ་རང་གི་སྤྱི་བོར་སྤྱན་དྲངས་ལ།  དེ་ཉིད་ཀྱི་རྩ་དབུ་མའི་མར་སྣེ་དང་།  རང་གི་དབུ་མའི་ཡར་སྣེ་གཉིས་ཁ་སྤྲད་པར་བསམ།  རང་གི་སྙིང་གར་དྷཱུ་ཏིའི་དབུས་སུ་རྣམ་པར་ཤེས་པའི་ངོ་བོ་ཐིག་ལེ་དཀར་ལ་དམར་བ་དྭངས་ཤིང་གསལ་བ་ཞིག་གསལ་བཏབ་ལ།  བླ་མ་ལ་གསོལ་འདེབས་དྲག་ཏུ་བྱས་པས་སྤྱི་བོའི་བླ་མའི་ཐུགས་ཀ་ན་འོད་ཟེར་ལྕགས་ཀྱུ་ལྟ་བུ་བྱུང་བ།  རང་སེམས་ཐིག་ལེར་གསལ་བ་ལ་བཏབ།  རང་ཡང་བླ་མའི་ཐུགས་ཀར་འཕོ་སྙམ་པའི་འདུན་པ་དྲག་པོས་འོག་རླུང་ཡར་འཐེན་ལ།  ཧིཀ་ཞེས་བརྗོད་པས་རྣམ་ཤེས་ཐིག་ལེར་གསལ་བ་དེ་ཉིད།  དབུ་མའི་ལམ་བརྒྱུད་དེ་སྤྱི་བོའི་བླ་མའི་ཐུགས་ཀར་འཕང་།  དེའི་ཐུགས་དང་རང་སེམས་དབྱེར་མེད་དུ་འདྲེས་པའི་ངང་ལ་ཅུང་ཟད་ཅིག་མཉམ་པར་བཞག། སླར་ཡང་ཀ་ཞེས་བརྗོད་པས་སྔར་གྱི་གནས་སུ་བབས་པར་བསམ་ལ།  འབྱོངས་རྟགས་མ་བྱུང་བར་དུ་སྦྱངས། མཐར་ལས་ལ་སྦྱར་ཚུལ་སོགས་ཞིབ་ཆ་འཕོ་ཁྲིད་ལས་ཤེས་པར་བྱའོ།  ། བཞི་པ་ནི།  འདི་ལ་བརྟེན་ནས་བསྐྱེད་རྫོགས་བསྒོམ་པར་འདོད་པས།  ཚོགས་ཞིང་རྣམས་འོད་དུ་ཞུ་ནས་ཐུབ་དབང་ལ་ཐིམ། ཐུབ་དབང་དེ་ཉིད་འོད་ཀྱི་རྣམ་པས་ཐུགས་ཀའི་རྡོ་རྗེ་འཆང་ཡབ་ཡུམ་ལ་ཐིམ།  རྡོ་རྗེ་འཆང་དེ་ཉིད་རང་གི་སྤྱི་བོར་པད་ཟླ་ཉི་མའི་གདན་ལ་བཞུགས་པར་བསམ་ལ།  ཡན་ལག་བདུན་པ་དང་གསོལ་འདེབས་བྱས་ཏེ།  རང་གི་སྙིང་གར་ཧཱུཾ་སྔོན་པོ་འོད་ཀྱི་རང་བཞིན་ཅན་ཅིག་བསམ།  དེ་ལས་འོད་ཟེར་འཕྲོས་སྣོད་བཅུད་ཐམས་ཅད་ལ་ཕོག་པས།  དེ་ཐམས་ཅད་འོད་དུ་ཞུ་ནས་རང་ལ་ཐིམ།  སྤྱི་བོའི་བླ་མ་ཡང་འོད་དུ་ཞུ་བ་སྤྱི་གཙུག་ནས་ཞུགས་ཏེ།  སྙིང་གའི་ཧཱུཾ་ཡིག་ལ་ཐིམ།  རང་ཡང་སྟོད་སྨད་ནས་རིམ་གྱིས་འོད་དུ་ཞུ་ནས་སྙིང་གའི་ཧཱུཾ་ཡིག་ལ་ཐིམ།  ཧཱུཾ་ཡང་རིམ་བཞིན་ནཱ་དའི་བར་མི་དམིགས་པར་བསམ།  ཨོཾ་སྭ་བྷཱ་ཞེས་སོགས་བརྗོད་ཅིང་།  སྟོང་ཉིད་ཀྱི་ངང་ལ་མཉམ་པར་གཞག། སྟོང་པའི་ངང་ལས་ཧཱུཾ་སྔོན་པོ།  ཨོཾ་དཀར་པོ།  ཨཱཿདམར་པོ་གསུམ་ལས་བྱུང་བའི་ཉི་ཟླ་པདྨའི་གདན་གྱི་སྟེང་དུ་ཨོཾ་ཨཱཿཧཱུཾ་གསུམ་འཁོད་པ།  དེ་ཐམས་ཅད་གཅིག་ཏུ་འདྲེས་པ་ལས་ཟླ་བའི་དཀྱིལ་འཁོར་གྱི་སྟེང་དུ་རྡོ་རྗེ་དཀར་པོ་རྩེ་ལྔ་པ་ཨོཾ་ཨཱཿཧཱུཾ་གིས་མཚན་པ་ཞིག་ཏུ་གྱུར།  དེ་ཡོངས་སུ་གྱུར་པ་ལས་ལོངས་སྐུ་རྡོ་རྗེ་འཆང་སྐུ་མདོག་དཀར་པོ་དཀར་ནག་དམར་བའི་ཞལ་གསུམ་ཕྱག་དྲུག་གི་གཡས་རྡོ་རྗེ་འཁོར་ལོ་པདྨ་གཡོན་དྲིལ་བུ་རིན་ཆེན་རལ་གྲི་འཛིན་པ་ཞིག་ཏུ་གྱུར།  དེ་ལས་འོད་ཟེར་འཕྲོས་པས་དེ་བཞིན་གཤེགས་པ་ཡབ་ཡུམ་དཔག་ཏུ་མེད་པ་སྙོམས་པར་ཞུགས་པའི་མི་བསྐྱོན་རྡོ་རྗེ་འཆང་གིས་ནམ་མཁའི་ཁམས་ཐམས་ཅད་ཁྱབ་པར་བྱས།  སེམས་ཅན་གྱི་དོན་བྱས།  དེ་ཐམས་ཅད་གཅིག་ཏུ་བསྡུས་པའི་གོང་བུ་ལ་རང་ཉིད་ཞུགས་པས་སྤྲུལ་སྐུ་རྡོ་རྗེ་འཆང་སྐུ་མདོག་སྔོན་པོ།  སྔོ་དཀར་དམར་བའི་ཞལ་གསུམ་ཕྱག་དྲུག་པ་ཕྱག་མཚན་གོང་དང་འདྲ་བ་གསལ་བཏབ།  བླ་མའི་རྣལ་འབྱོར་ནི།  དེ་ལྟར་བསྒོམས་པའི་སྤྱི་གཙུག་ཏུ་རྩ་བའི་བླ་མ་ཐུབ་དབང་རྡོ་རྗེ་འཆང་སྐུ་མདོག་སྔོན་པོ།  ནག་དཀར་དམར་བའི་ཞལ་གསུམ་ཕྱག་དྲུག་གི་དང་པོ་གཉིས་ཀྱིས་རྡོ་རྗེ་དང་དྲིལ་བུ་ཐུགས་ཀར་བསྣོལ་ནས་འཛིན་པས་རང་འདྲའི་ཡུམ་རྡོ་རྗེ་དབྱིངས་ཀྱི་དབང་ཕྱུག་མ་ལ་འཁྱུད་པ།  ཕྱག་མཚན་ལྷག་མ་རྣམས་སྔར་དང་འདྲ་བ།  ཡབ་ཡུམ་གཉིས་ཀ་རིན་པོ་ཆེའི་རྒྱན་དང་དར་གྱི་ན་བཟས་ཀླུབས་པ།  སྐྱིལ་ཀྲུང་གིས་བཞུགས་པ།  དེའི་ཐུགས་ཀར་ཡེ་ཤེས་སེམས་དཔའ་རྡོ་རྗེ་འཆང་སྐུ་མདོག་སྔོན་པོ་ཞལ་གཅིག་ཕྱག་གཉིས་པ་ཡབ་ཡུམ་ཟུང་ཅིག་བསམ།  དེའི་གནས་གསུམ་དུ་ཡི་གེ་གསུམ་གྱིས་མཚན་པའི་ཧཱུཾ་ལས་འོད་ཟེར་འཕྲོས་པས་ཡེ་ཤེས་པ་རྣམས་སྤྱན་དྲངས་ནས་ཐིམ་པས།  སྐྱབས་གནས་ཀུན་འདུས་པའི་བདག་ཉིད་དུ་བསམས་ལ།  ཡན་ལག་བདུན་པ་གསོལ་འདེབས་རྣམས་བྱངས་ཏེ་ཏིང་ངེ་འཛིན་གྱི་དབང་བཞི་བླངས།  བླ་མའི་སྐུ་ལས་རང་འདྲ་གཉིས་པ་ཞིག་ཆད་དེ་རང་ལ་ཐིམ་པར་བསམ།  སྤྱི་བོའི་བླ་མ་དང་རང་གི་ལུས་ཀྱི་ཆ་ཐམས་ཅད་ལས་བདུད་རྩི་སྣ་ལྔ་འོད་ཟེར་དང་བཅས་པའི་རྒྱུན་བྱུང་སྣོད་བཅུད་ཐམས་ཅད་ལ་ཕོག་པས།  སྣོད་ཐམས་ཅད་གཞལ་ཡས་ཁང་དང་།  བཅུད་ཀྱི་སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས་ནས་བླ་མ་རྡོ་རྗེ་འཆང་གི་གོ་འཕང་ལ་བཀོད།  རང་རྡོ་རྗེ་འཆང་དུ་གསལ་བའི་ཐུགས་ཀའི་ཡེ་ཤེས་སེམས་དཔའི་ཐུགས་ཀར་ཉི་མའི་སྟེང་དུ་ཧཱུཾ་ཡིག་གི་མཐར་སྔགས་ཀྱིས་བསྐོར་བ་ལ་དམིགས་ནས།  ཨོཾ་ཨཱཿབཛྲ་དྷཱྀ་ཧཱུཾ་ཧཱུཾ་ཞེས་པ་དང་།  གནས་གསུམ་གྱི་ཡི་གེ་ལ་དམིགས་ནས།  ཨོཾ་ཨཱཿཧཱུཾ་མང་དུ་བཟླའོ།  ། མཐར་སྤྱི་བོའི་བླ་མ་རང་ལ་བསྟིམ།  སྣོད་བཅུད་ཐམས་ཅད་འོད་དུ་ཞུ་ནས་རང་ཉིད་ལ་ཐིམ།  རང་ཡང་སྙིང་གའི་ཧཱུཾ་དང་།  དེ་ཡང་ནཱ་དའི་བར་བསྡུས་ལ་མི་དམིགས་པར་བསམ།  དེའི་ངང་ལས་ལྷའི་སྐུར་ལངས་ལ་ཐུན་མཚམས་ཀྱི་བྱ་བ་ལ་འཇུག་གོ། རྫོགས་རིམ་གྱི་རྣལ་འབྱོར་བསྒོམ་ཚུལ་ནི།  བླ་མའི་རྣལ་འབྱོར་དབང་བཞི་ལེན་པ་ཡན་ཆད་སྔར་བཞིན་བྱས་ལ།  རང་སྔར་ལྟར་ལྷར་གསལ་བའི་ལུས་ཀྱི་ནང་གི་རྩ་གསུམ་འཁོར་ལོ་དྲུག་དང་བཅས་པ་གསལ་བཏབ་པའི་སྙིང་གའི་རྩ་འཁོར་གྱི་དྷཱུ་ཏིའི་ནང་དུ་ཐིག་ལེ་དཀར་དམར་གའུ་ཁ་སྦྱར་གྱི་ཚུལ་དུ་ཡོད་པའི་དབུས་སུ་རྡོ་རྗེ་འཆང་ཡབ་ཡུམ་དཀར་པོ་འོད་ཀྱི་རང་བཞིན་ཅན་ཅིག་བསྒོམ།  དེའི་ཐུགས་ཀར་ཨ་ཐུང་སྔོན་པོ་སྐྱེར་ཚེར་རྩེ་མོ་བཅད་པ་ལྟ་བུ་ཤིན་ཏུ་ཕྲ་བ་འོད་ཟེར་ལྔ་འཕྲོ་བ་ཞིག་བསམ་ལ་རྡོ་རྗེ་འཆང་ཨ་ཐུང་དང་བཅས་པ་དང་རང་གི་སེམས་དབྱེར་མེད་དུ་བསྲེས་ནས་རྩེ་གཅིག་བསྒོམས་པས་རླུང་སྙིང་གའི་དྷཱུ་ཏཱིའི་ནང་དུ་ཞུགས་གནས་ཐིམ་གསུམ་གྱི་རྟགས་རྣམ་འབྱུང་།  དེ་ནས་ཐམས་ཅད་སྟོང་པ་འོད་གསལ་གྱི་ངང་ལ་རྩེ་གཅིག་ཏུ་མཉམ་པར་གཞག་ཅིང་།  དེ་ལས་ལྡང་བར་རྩོམ་པ་ན་རྡོ་རྗེ་འཆང་ཡབ་ཡུམ་གྱི་སྐུར་ལྡང་བར་བྱའོ་སྙམ་དུ་འཕེན་པ་བཏང་པའི་སྟོབས་ཀྱིས་རྡོ་རྗེ་འཆང་ཡབ་ཡུམ་གྱི་སྐུར་ལངས་པ་དང་།  འོད་གསལ་དེ་ཉིད་འགགས་པ་དང་།  ལུགས་ལྡོག་གི་ཉེར་ཐོ་བསྐྱེད་པ་རྣམས་དུས་མཉམ།  དེ་ལས་མཆེད་པ་སོགས་འབྱུང་ངོ་།  ། རང་རྡོ་རྗེ་འཆང་ཡབ་ཡུམ་གྱི་སྐུར་ལངས་པ་དེ།  སྔར་གྱི་རང་གི་གནས་སྙིང་གའི་དྷུ་ཏིའི་ནང་ན་ཐིག་ལེ་དཀར་དམར་གའུ་ཁ་སྦྱོར་ལྟར་ཡོད་པའི་ནང་དུ་འཇུག་པར་བྱེད་ཅིང་།  ཞུགས་པ་ལ་བརྟེན་ནས་སྣང་བ་སྣ་ཚོགས་འཆར་བ་ན།  དགེ་སྦྱོར་གྱི་སྟེང་དུ་འཇོག་པར་བྱེད་དོ།  ། དེ་ལྟ་བུའི་རྣལ་འབྱོར་པ་དེ།  སད་དུས་སུ་དེ་ལྟར་བསྒོམས་པས་བརྟན་པར་གྱུར་པ་ན་རྨི་ལམ་གྱི་དུས་སུ་ཡང་ཉིན་མོ་ལྟར་བསྒོམས་པས་རྨི་ལམ་གྱི་དུས་སུ་སྒོམ་རྟགས་རྣམས་འབྱུང་ངོ་།  ། དེ་ལྟར་གཉིད་སད་དུས་དང་རྨི་ལམ་གྱི་དུས་གཉིས་ཅར་དུ་བསྒོམ་པར་བྱེད་པའི་རྣལ་འབྱོར་པ་དེ་ལ་འཆི་བ་འབྱུང་བའི་དུས་སུ་ཡང་སྙིང་གའི་དྷུ་ཏིའི་ནང་གི་མི་ཤིགས་པ་རྡོ་རྗེ་འཆང་ཨ་ཐུང་དང་བཅས་པ་བསྒོམས་ནས།  རྗེས་གཞིག་རིལ་འཛིན་གཉིས་ཀྱི་སྡུད་རིམ་བྱས་ཏེ་རྩེ་གཅིག་ཏུ་བསྒོམས་པས་འཆི་བ་འོད་གསལ་བར་དོ་སྒྱུ་ལུས་སྐྱེ་བ་སྤྲུལ་སྐུའི་གདམས་པ་ཡང་ཤེས་དགོས་པ་ཡོད་དོ།  ། དེ་ལྟ་བུ་ལ་བརྟན་པ་ཐོབ་པ་ན་སྙིང་གའི་རྩ་མདུན་མ་ལུས་པར་གྲོལ་ནས་རང་ཉིད་རྡོ་རྗེ་འཆང་དུ་དངོས་གནས་ལ་ལྡང་བར་ནུས་སོ།  ། རྩ་མདུན་ལྷག་མ་མ་གྲོལ་ན་རླུང་ལྡང་འཇུག་གནས་པ་གསུམ་ཡི་གེ་གསུམ་གྱི་རང་གདངས་སུ་ཤར་བའི་རྡོར་བཟླས་ལ་འབད་པར་བྱའོ།  ། དེ་ཡང་གཉིད་དུས་དང་རྨི་ལམ་གྱི་དུས་གཉིས་སུ་ཡང་དེ་ལྟར་བསྒོམས་པས་རླུང་རྣམས་སྙིང་གའི་དྷཱུ་ཏིའི་ནང་གི་ཐིག་ལེ་རྡོ་རྗེ་འཆང་ཨ་ཐུང་དང་བཅས་པ་ལ་ཞུགས་གནས་ཐིམ་གསུམ་རྟགས་དང་བཅས་པ་བྱུང་བ་ལ་བརྟན་ནས་སྙིང་གའི་རྩ་མདུད་ལྷག་མ་མེད་པར་གྲོལ་ནས།  རང་ཉིད་རྡོ་རྗེ་འཆང་ཡབ་ཡུམ་གྱི་སྐུར་དངོས་གནས་ལ་ལྡང་ནུས་ཤིང་།  དེ་ཡང་ཡང་བསྒོམས་པས་བརྟན་པར་གྱུར་པ་ན།  རང་རྡོ་རྗེ་འཆང་གི་སྐུར་ལངས་ནས་དུས་རྟག་ཏུ་གནས་པའི་དབང་བསྒྱུར་ཐོབ་པ་ཡིན་ནོ།  ། སླར་ཡང་དེ་ཉིད་ཡང་དང་ཡང་དུ་གོམས་པར་བྱས་པས་མཐར་ཐུག་གི་ཟུང་འཇུག་བླ་མ་རྡོ་རྗེ་འཆང་ཆེན་པོའི་གོ་འཕང་ཐོབ་པར་འགྱུར་རོ།  ། ཞིབ་པར་རྒྱལ་བ་དབེན་ས་པས་རང་གི་གདན་ས་པ་ཆོས་སྐྱབས་རྡོ་རྗེ་ལ་གནང་བའི་གདམས་པའི་ཡི་གེ་སོགས་དང་།  བླ་མ་དམ་པའི་ཞལ་གྱི་མན་ངག་ལས་ཤེས་པར་བྱའོ།  ། ལྔ་པ་ནི།  རྨི་ལམ་གྱི་རྣལ་འབྱོར་སྐྱོང་བར་འདོད་པས།  ཉིན་པར་དགེ་སྦྱོར་སོགས་བྱ་བ་གང་བྱས་ཐམས་ཅད་ལ་རྨི་ལམ་ཡིན་སྙམ་དུ་བསམས་ལ་སྦྱངས།  མཚན་མོ་ཉལ་ཁར་བླ་མ་ལ་གསོལ་འདེབས་དྲག་ཏུ་བྱས་ཏེ།  དོ་ནུབ་ངའི་རྨི་ལམ་ལ་རྨི་ལམ་དུ་ངོ་ཤེས་པར་བྱས་ཏེ།  དགེ་སྤྱོར་སྐྱོང་བར་བྱའོ་སྙམ་དུ་འཕེན་པ་དྲག་པོ་བཏང་ལ་གཉིད་ལོག། སད་བྱུང་ན་རྨི་ལམ་ངོས་ཟིན་མ་ཟིན་བལྟས་ནས་ངོས་ཟིན་ཡོད་ན་དགའ་བ་དང་མ་ཟིན་པར་ཡོད་ན་འགྱོད་པ་དྲག་པོ་བྱས་ཏེ།  སླར་ཡང་འཕེན་པ་དྲག་པོ་བཏང་ལ་གཉིད་ལོག། དེ་ལྟར་རྒྱུན་དུ་གོམས་པར་བྱས་པས་སྐབས་ཞིག་ན་རྨི་ལམ་ངོས་ཟིན་ཏེ་དགེ་སྦྱོར་སྐྱོང་ནུས་པ་ཞིག་འབྱུང་ངོ་།  ། དེ་ལྟར་ན་བྱང་ཆུབ་ལམ་གྱི་རིམ་པའི་སྔོན་འགྲོ་བླ་མའི་རྣལ་འབྱོར་གྱི་ཞལ་ཤེས་རྣམས་གསལ་བར་བརྗོད་ཟིན་ཏོ།  ། སྨྲས་པ།  གང་ཞིག་སྒྲུབ་པའི་རྒྱལ་མཚན་རྩེར་མཆོད་ན།  ། གཏན་མདུན་རེ་བ་ཇི་བཞིན་སྐོང་བྱེད་པ།  ཡོངས་རྫོགས་ལམ་གྱི་རིམ་པའི་ཡིད་བཞིན་ནོར།  ། བཤེས་གཉེན་དེད་དཔོན་དྲིན་ལས་དེང་འདིར་རྙེད།  ། ཨེ་མ་འདུ་འཛིས་དབེན་པའི་ནགས་ཁྲོད་དུ། སྙིང་ལ་རུས་པ་བཅུག་པའི་དཀའ་སྤྱད་ཀྱིས།  རྩེ་གཅིག་སྒྲུབ་པ་སྙིང་པོར་བྱེད་པ་ཡིས།  ། དལ་འབྱོར་དོན་ལྡན་བགྱིད་པ་ནམ་ཡོང་ན།  ། བླ་ཆེན་ཕལ་ཆེར་རྒྱལ་པོའི་བརྟུལ་ཞུགས་འཛིན།  རབ་བྱུང་ཕལ་ཆེར་ཁྱིམ་པའི་ལས་ལ་སྤྱོད།  ། ཆོས་བྱེད་ཕལ་ཆེར་ལྟར་སྣང་ལམ་གྱིས་བསླུས།  ། སྐྱེ་བོ་ཕལ་ཆེར་ངན་འགྲོར་འགྲན་ཞིང་མཆོངས།  ། མི་བཟད་སྙིགས་མའི་དུས་ཀྱི་ཐ་མ་འདིར།  ། གསུང་རབ་ཕལ་ཆེར་རྡུལ་ཁྲོད་ངལ་གསོ་ན།  ། བདག་འདྲའི་ཡིག་འཇོག་འདི་ལྟས་ཅི་ཞིག་བྱ།  ། འོན་ཀྱང་གཞན་གྱིས་བསྐུལ་ངོར་ངས་འདི་སྦྱར།  ། འདིར་འབད་བསོད་ནམས་ཉིན་མོར་བྱེད་པའི་ཁམས།  ། སྐལ་ལྡན་ཡིད་ཀྱི་མཁའ་ལ་ཉེར་འཕགས་ཏེ།  ། སྒྲིབ་གཉིས་མུན་པའི་དཔུང་ཚོགས་གཏན་བཅོམ་ནས།  ཀུན་མཁྱེན་སྣང་བ་མཆོག་གིས་བརྩེན་པར་ཤོག། ཅེས་བྱང་ཆུབ་ལམ་གྱི་རིམ་པའི་སྔོན་འགྲོ་བླ་མའི་རྣལ་འབྱོར་ཐུན་མོང་མ་ཡིན་པ་ཀུན་མཁྱེན་ལམ་བཟང་ཞེས་བྱ་བ་འདི་ནི།  ཆོས་སྡེ་ཆེན་པོ་དཔལ་ལྡན་འབྲས་སྤུངས་སུ་དོན་གཉེར་བ་མང་པོ་ལ་བྱང་ཆུབ་ལམ་གྱི་རིམ་པའི་དམར་ཁྲིད་བགྱིས་སྐབས་སུ་ཞལ་ཤེས་སྙན་བརྒྱུད་སྔོན་ཆད་ཡི་གེ་མེད་པ་རྣམས་གསལ་བར་གྱིས་ཤིག་ཅེས་རང་གི་སློབ་མ་རྣམས་ཀྱིས་དངུལ་གྱི་མཎྜལ་ལྷ་རྫས་དྲི་མེད་དང་བཅས་བསྐུལ་བ་ལ་བརྟེན་ནས་ཡོངས་རྫོགས་བསྟན་པའི་མངའ་བདག་རྡོ་རྗེ་འཆང་ཡེ་ཤེས་བསྟན་པའི་སྒྲོན་མེ་དཔལ་བཟང་པོ་དང་།  རྗེ་བཙུན་བླ་མ་ཐུབ་དབང་རྡོ་རྗེ་འཆང་དང་དབྱེར་མ་མཆིས་པ་བཀའ་དྲིན་མཚུངས་མེད་མཻ་ཏྲིའི་མཚན་ཅན་སོགས་ཡོངས་འཛིན་ཆོས་བཞིན་དུ་སྤྱོད་པ་དུ་མའི་ཞབས་རྡུལ་སྤྱི་བོར་བརྟེན་པའི་བཙུན་གཟུགས་སྙོམ་པ་ལས་བློ་བཟང་ཆོས་ཀྱི་ཉི་མས་སྦྱར་བའི་ཡི་གེ་པ་ནི་དཔྱོད་ལྡན་རབ་འབྱམས་སྨྲ་བ་བློ་བཟང་རྒྱལ་མཚན་གྱིས་བགྱིས་པའོ།།  །། ཞལ་ཤེས་ཁྱད་པར་འདི་རྣམས་སྣོད་མིན་ལ་གསང་བ་ཤིན་ཏུ་གལ་ཆེའོ།  ། སརྦ་ཛ་ག་ཏཾ